Gyürke Kata laudációja

Tamás Ervin vérbeli újságíró. Dolgozott vidéki tudósítóként – Pécsen és

Szegeden –, majd a legnagyobb példányszámú napilap, a Népszabadság

főmunkatársa, főszerkesztőhelyettese lett. Tehetséges, kíváncsi, az

„igazság bajnoka”, közben pedig bölcs publicista. Szenvedélyes,

indulatos, ugyanakkor a tények, a valóság nagy tisztelője. Szuverén

egyéniség. Volt, van tartása, a nehéz időkben sem kötött elvtelen

alkukat. „Egy lap kötődhet értékrendhez, világnézethez, de pártnak,

kormánynak nem esküdhet örök lojalitást, személyeknek végképp nem” -

mondta egy interjúban.

Vállaltan baloldali újságíró, ám szinte „rögeszmésen” próbálta megérteni

a másik oldal döntéseit, gondolkodását, mert úgy vélte, ez az alapja a

kölcsönös tiszteletnek. Rendszeres szereplője volt a valamikor még létező

sajtóvitáknak, amelyekre jobb-és baloldalról is hívtak vendégeket. Az

ellenfelei is értékelték nyitottságát, párbeszédre törekvését, gyakran

kérték, kérik ki véleményét.

Sokan tisztelik, szeretik, talán azok is, akik korábban bírálták

türelmetlenségéért, s azért, mert néha túl sokat követelt munkatársaitól.

Igaz, ő is éjjel-nappal dolgozott, egy-egy exkluzív információ

megjelentetéséért még lapzártában is átrendezte a lapot. Hamar

begurult, ha valaki azt mondta, „ezt nem lehet megcsinálni”. Ma már

ebben is megértőbb. A Népszabadság volt a mindene, mindent megtett

azért, hogy a legszínvonalasabb, mindig jólértesült lap legyen. Ma már

nincs Népszabadság, Tamás Ervin is nyugdíjas. Persze, nem igazán, hiszen

hetente egyszer-kétszer azért csak megírja véleményét. Tényleg vérbeli

újságíró – volt, és az is maradt.